Laza Razafiarison

I Laza Razafiarison dia lehilahy mpanao pôlitika malagasy izay nanangana ny antoko pôlitika Rassemblement des citoyens responsables (R.C.R.) na Tambaben'ny Olompirenena Nampiraisin'ny Tolona (T.OLO.N.A) izay mivoy ny firehan-kevitra "fifohazan-tsaina" na "consciencisme".

 Tantara 
Efa talohan’ny taona 2010 no nitaky ny fanovana ny rafitra ara-pôlitika i Laza Razafiarison ka nahatonga azy hirotsaka hofidina ho filoham-pirenena tamin' ny taona 2013. Nosamborina tamin-kabibiana izy sy ny mpiara-dia aminy noho ny fanehoan-kevitra an-dalam-be nitakiana fifidianana madio sy mangarahara. Naiditra am-ponja izy noho izany ary nampangaina ho nihantsy ny fitondrana tetezamita.

Niroso hatrany ny fitakiany ny fanovan-drafitra na dia teo aza ny sakantsakana sy ny famoretana ka izay no nananganany ny antoko R.C.R. na T.OLO.N.A tamin' ny taona 2014. Ny tanjony dia ny mba hamondronona ny olom-pirenena rehetra vonona handray andraikitra sy hitondra ny anjara birikiny amin’ny fanovana ny rafitra misy eto Madagasikara.

Nahasarika olona maro ny R.C.R. taorian’ny fanomanana ny fifidianana filoham-pirenena 2023 izay saika hirotsahany nefa nanapa-kevitra ny tsy hirotsaka indray noho ny fahatsapany fa tsy azo antenaina ny hisian’ny fifidianana madio ary koa noho ny tsy fahampian’isa teo amin’ny mpanohana azy. Tsy nampiato ny hetsika fanairana ny mpiray tanindrazana anefa izany fa vao mainka aza nihamaro ireo hetsika nokarakarain’ny R.C.R.

 Ny pôlitikany 

 Fanovan-drafitra eto Madagasikara 
Ny hevitra voizin’ny R.C.R. / T.OLO.N.A dia ny fanovan-drafitra eto Madagasikara. Misedra krizy ara-pôlitika foana ny firenena isaky ny dimy na folo taona eo ho eo noho ny tsy fahamarinan-toeran’ny fitondrana ary izany dia mitarika krizy ara-toekarena sy ara-piarahamonina.

Noho izany dia tapa-kevitra ny hifantoka amin’ny fanofanana ny olom-pirenena ny R.C.R / T.OLO.NA ka nitety faritra mba hampahafantatra ny vahoaka hoe rafitra toa inona no tena mifanaraka amin’ny fiarahamonina malagasy. Anisan’ireo izay efa notetezina nandritra ny taona 2023 ny faritra Atsimo Andrefana, Atsimo Atsinanana, Analanjirofo ary Boeny.

Tsy ny handrombaka ny fahefana amin’ny fomba rehetra no mahamaika ny R.C.R. fa ny hametrahana rafitra vaovao hitantanana an’i Madagasikara. Noho izany dia vonona hiara-hiasa amin’izay rehetra resy lahatra amin’ny fanovan-drafitra ny R.C.R. Ireto misy ohatra telo amin’ny endriky ny fanovan-drafitra:

 Ny mpitsara any an-toerana ihany no manamarina sy mamoaka ny voka-pifidianana any amin’ny faritra misy azy avy
 Ny sehatra tsirairay no mifidy izay solombavany (solombavan’ny mpamboly, solombavan’ny mpanakanto, solombavan’ny mpitsabo mpanampy, sns) satria ny fiarahamonina iray manontolo no fototry ny firenena.
 Atao mifanaraka amin’ny toetrandro sy taom-pambolena ny taom-pampianarana.

 Soatoaviny 
Ny soatoavina arahin’ny R.C.R dia manome lanja ireto foto-pisainana ireto:
 "Mifameno isika ka mifanampy fa tsy mifaninana" (complémentarité).

 "Mifampiera isika amin’izay rehetra atao" (consensualité).

 "Samy tompon’andraikitra ny amin’ny fahombiazana na tsia" (partage de responsabilités).

 "Nampiraisin’ny andraikitra isika ka mitambatra tsy miandany amin’ny finoana" (neutralité religieuse).

 Rohy ivelany 

 Tranonkala ôfosoaly: https://rcr-tolona.org/

 Jereo koa 
 Pôlitika eto Madagasikara

 Tantaran' i Madagasikara
 Governemanta malagasy